CELEX: 32015R1832
Language: da
Date: 2015-10-12 00:00:00
Title: Kommissionens forordning (EU) 2015/1832 af 12. oktober 2015 om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelsen af erythritol (E 968) som smagsforstærker i energireducerede drikkevarer eller drikkevarer uden tilsat sukker (EØS-relevant tekst)

13.10.2015   
            
            
               DA
            
            
               Den Europæiske Unions Tidende
            
            
               L 266/27
            
         KOMMISSIONENS FORORDNING (EU) 2015/1832
   af 12. oktober 2015
   om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelsen af erythritol (E 968) som smagsforstærker i energireducerede drikkevarer eller drikkevarer uden tilsat sukker
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og
   ud fra følgende betragtninger:
   
               (1)
            
            
               I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
            
         
               (2)
            
            
               Denne liste kan opdateres i overensstemmelse med den fælles procedure, jf. artikel 3, stk. 1, i Europa-Parlamentets og Rådets forordning (EF) nr. 1331/2008 (2), enten på Kommissionens initiativ eller som følge af en ansøgning.
            
         
               (3)
            
            
               Den 28. maj 2014 blev der indgivet en ansøgning om godkendelse af anvendelsen af erythritol (E 968) som smagsforstærker i aromatiserede drikkevarer, fødevarekategori 14.1.4 i bilag II til forordning (EF) nr. 1333/2008. Medlemsstaterne fik efterfølgende adgang til ansøgningen i overensstemmelse med artikel 4 i forordning (EF) nr. 1331/2008.
            
         
               (4)
            
            
               Erythritol (E 968) ønskes anvendt for at forbedre den organoleptiske profil af og den følelse, som energireducerede drikkevarer eller drikkevarer uden tilsat sukker giver i munden, således at de smager ligesom produkter med sukker. Erythritol fungerer ved lave niveauer som smagsforstærker og bidrager til at afbalancere den bismag og vedvarende sødme, der er forbundet med anvendelsen af højintensive sødestoffer i de pågældende drikkevarer. Fordelen for forbrugerne er således, at de får adgang til mere velsmagende energireducerede drikkevarer eller drikkevarer uden tilsat sukker.
            
         
               (5)
            
            
               I 2003 konkluderede Den Videnskabelige Komité for Levnedsmidler (i det følgende benævnt komitéen), at erythritol (E 968) er sikker at anvende i fødevarer. Unionens godkendelse af erythritol (E 968) dækker endnu ikke anvendelsen heraf i drikkevarer, fordi komitéen i sin udtalelse slog fast, at den laksative tærskel kan overskrides ved indtagelse af erythritol i drikkevarer, særligt af unge forbrugere.
            
         
               (6)
            
            
               Den 12. februar 2015 afgav Den Europæiske Fødevaresikkerhedsautoritet (i det følgende benævnt »autoriteten«) en udtalelse (3) om sikkerheden ved den foreslåede udvidede anvendelse af erythritol (E 968) som fødevaretilsætningsstof. Autoriteten konkluderede, at acute bolus-indtaget (indtag af én portion på én gang) af erythritol (E 968) gennem ikke-alkoholholdige drikkevarer med en grænseværdi på 1,6 % ikke giver anledning til bekymring for så vidt angår laksation. Autoriteten drog sin konklusion på grundlag af data, der omfatter en estimeret eksponering, der tager højde for den foreslåede grænseværdi på 1,6 % erythritol i ikke-alkoholholdige drikkevarer, erfaringerne med anvendelse af erythritol, dets optagelsesegenskaber og fraværet af negative konstateringer, herunder laksation.
            
         
               (7)
            
            
               Anvendelsen af erythritol (E 968) som smagsforstærker i aromatiserede drikkevarer, fødevarekatagori 14.1.4 i bilag II til forordning (EF) nr. 1333/2008, med en grænseværdi på 1,6 %, bør derfor godkendes.
            
         
               (8)
            
            
               Forordning (EF) nr. 1333/2008 bør derfor ændres i overensstemmelse hermed.
            
         
               (9)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Artikel 1
   Bilag II til forordning (EF) nr. 1333/2008 ændres som angivet i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 12. oktober 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 354 af 31.12.2008, s. 16.
   
      (2)  Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (EUT L 354 af 31.12.2008, s. 1).
   
      (3)  EFSA Journal 2015;13(3):4033.
   
      BILAG
      I del E i bilag II til forordning (EF) nr. 1333/2008 foretages følgende ændringer:
      
                  a)
               
               
                  I fødevarekategori 14.1.4, »Aromatiserede drikkevarer«, affattes oplysningerne vedrørende gruppe I, »Tilsætningsstoffer«, således:
                  
                               
                           
                           
                              »Gruppe I
                           
                           
                              Tilsætningsstoffer
                           
                           
                               
                           
                           
                               
                           
                           
                              E 420, E 421, E 953, E 965, E 966 og E 967 må ikke anvendes
                              E 968 må ikke anvendes, medmindre der specifikt er bestemmelser om en sådan anvendelse i denne fødevarekategori«
                           
                        
            
                  b)
               
               
                  I fødevarekategori 14.1.4, »Aromatiserede drikkevarer«, indsættes følgende række efter rækken for E 962:
                  
                               
                           
                           
                              »E 968
                           
                           
                              Erythritol
                           
                           
                              16 000
                           
                           
                               
                           
                           
                              Kun som smagsforstærker til produkter, der er energireducerede eller uden tilsat sukker«